
          PARLAMENTUL ROMÂNIEI

           CAMERA DEPUTAȚILOR
	Comisia pentru mediu

şi echilibru ecologic

               Nr. 7c-8/285/2026
	
	        Comisia pentru industrii 
   și servicii
  Nr.7c-3/665/2023


    București, 27 mai 2026
BIROUL PERMANENT

AL

CAMEREI DEPUTAŢILOR

Vă înaintăm, alăturat, Raportul comun asupra proiectului de Lege pentru aprobarea Ordonanţei de urgenţã a Guvernului nr.96/2023 privind unele măsuri de eficientizare a gestionării deşeurilor, precum şi pentru modificarea şi completarea unor acte normative, trimis spre examinare pe fond, în procedură de urgență, Comisiei pentru industrii şi servicii și Comisiei pentru mediu și echilibru ecologic, cu adresa nr. PLx.751/2023 din 11 decembrie 2023.  
PREŞEDINTE,                                                  PREŞEDINTE,

                           Adrian GIURGIU,                   

        Sándor BENDE

București, 27 mai 2026
 R A P O R T    COMUN 

asupra proiectului de Lege pentru aprobarea Ordonanţei de urgenţã a Guvernului nr.96/2023 privind unele măsuri de eficientizare a gestionării deşeurilor, precum şi pentru modificarea şi completarea unor acte normative
În conformitate cu prevederile art.95 și 118 alin.(3) din Regulamentul Camerei Deputaților, republicat,  cu modificările ulterioare, Comisia pentru mediu și echilibru ecologic și Comisia pentru industrii și servicii au fost sesizate, spre dezbatere pe fond, în procedură de urgență, cu proiectul de Lege pentru aprobarea Ordonanţei de urgenţã a Guvernului nr.96/2023 privind unele măsuri de eficientizare a gestionării deşeurilor, precum şi pentru modificarea şi completarea unor acte normative, trimis cu adresa nr. PLx.751 din 11 decembrie 2023 și înregistrat la Comisia pentru mediu și echilibru ecologic cu nr. 4c-8/826/12 decembrie 2023 și la Comisia pentru industrii şi servicii cu nr.4c-3/665 din 12 decembrie 2023.         


Consiliul Legislativ, cu avizul nr. 1009 din 31.10.2023, avizează favorabil proiectul de ordonanță de urgență, cu observații și propuneri.

Consiliul Economic și Social, prin avizul nr. 7296 din 01.11.2023, avizează favorabil proiectul de act normativ, cu observații.


Senatul, în calitate de primă Cameră sesizată, a adoptat proiectul de lege potrivit art.115 alin.(5) din Constituția României republicată.
Comisia pentru administrație publică și amenajarea teritoriului, în ședința din 06.02.2024, a avizat favorabil proiectul de lege.

Comisia pentru învățământ, în ședința din 07.02.2024, a avizat favorabil proiectul de lege.

Comisia pentru agricultură, silvicultură, industrie alimentară și servicii specifice, în ședința din 12.02.2024, a avizat favorabil proiectul de lege.
Comisia juridică, de disciplină şi imunităţi, în ședința din 13.05.2024, a avizat favorabil proiectul de lege.


Poiectul de lege are ca obiect de reglementare modificarea şi completarea mai multor acte normative din domeniul mediului. Astfel, se instituie posibilitatea acordării de finanţare beneficiarului Ministerul Educaţiei, prin alocarea de sume din Fondul pentru Mediu destinate derulării Programului „Săptămâna verde”. De asemenea, se introduce în categoria terenurilor eligibile a pajiştilor care nu fac parte din categoria terenurilor agricole cu valoare naturală ridicată, precum şi terenurile degradate şi neproductive agricol, ce necesită ameliorare prin împădurire. Prin proiect se adoptă un sistem de contribuţii datorate de către operatorii economici care introduc pe piaţă ambalaje primare nereutilizabile, care fac obiectul Sistemului de garanţie-returnare pentru ambalaje. Plata acestor contribuţii se va efectua pentru diferenţa dintre cantităţile de ambalaje primare nereutilizabile corespunzătoare obiectivelor anuale impuse şi cantităţile efectiv recepţionate, sumele rezultate urmând a fi utilizate pentru finanţarea dezvoltării infrastructurii gestionării deşeurilor.

Potrivit prevederilor art.62, 64 și art.133 din Regulamentul Camerei Deputaţilor, republicat, cu modificările ulterioare, membrii Comisie pentru mediu și echilibru ecologic și cei ai Comisiei pentru industrii și servicii au examinat proiectul de lege în ședințe separate.


 Membrii Comisiei pentru industrii și servicii au examinat proiectul de lege în ședința din data de 17 septembrie 2024. La lucrările comisiei au fost prezenți deputați conform listei de prezență. 
În urma dezbaterilor şi a opiniilor exprimate, membrii Comisiei pentru industrii și servicii au hotărât, cu unanimitate de voturi, adoptarea proiectului de Lege pentru aprobarea Ordonanţei de urgenţã a Guvernului nr.96/2023 privind unele măsuri de eficientizare a gestionării deşeurilor, precum şi pentru modificarea şi completarea unor acte normative în forma adoptată de Senat.

Membrii Comisiei pentru mediu si echilibru ecologic au examinat proiectul de lege în ședința din data 27 mai 2026. La lucrările comisiei au fost prezenți deputați conform listei de prezență. 
La dezbaterea proiectului de lege a participat, în calitate de invitat, domnul Raul Pop, Secretar de Stat în Ministerul Mediului, Apelor și Pădurilor.

În urma examinării proiectului de lege și a opiniilor exprimate, membrii celor două comisii sesizate, au hotărât cu majoritate de voturi, să propună Plenului Camerei Deputaților un raport comun de adoptare a proiectului de Lege pentru aprobarea Ordonanţei de urgenţã a Guvernului nr.96/2023 privind unele măsuri de eficientizare a gestionării deşeurilor, precum şi pentru modificarea şi completarea unor acte normative în forma adoptată de Senat.

În raport de obiectul și conținutul său, proiectul de lege face parte din categoria legilor ordinare. 

În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările ulterioare Camera Deputaților este Cameră decizională.
	PREŞEDINTE,

Adrian GIURGIU,


	PREŞEDINTE,

  Sándor BENDE

	 SECRETAR,
Könczei Csaba

	  SECRETAR,
Claudiu Manta


                             Consilier parlamentar,                                                                                                      Consilier,                                                                     

                         Alina Maria Alexandriuc                                                                                          Teodora-Alexandra Desagă

